কয়েক দিনের অতিবৃষ্টিতে রাজধানীর ধানমণ্ডি লেক উপচে ওয়াকওয়ে ও রবীন্দ্রসরোবর পানিতে তলিয়ে গেছে। আবার পানি দীর্ঘ সময় জমে থাকায় মাটি নরম হয়ে ইতিমধ্যে বড় একটি বটগাছও উপড়ে পড়েছে। দর্শনার্থী ও প্রাতর্ভ্রমণকারীরা এই মুহূর্তে নগরীর অক্সিজেনের ট্যাংক খ্যাত লেকটি ব্যবহার করতে পারছে না। লেকে কৃত্রিম উপায়ে নিষ্কাশন পদ্ধতি না থাকায় পানি শুকাতে আরো কিছুদিন অপেক্ষা করতে হবে বলে জানান সংশ্লিষ্টরা।
ঢাকা দক্ষিণ সিটি করপোরেশনের (ডিএসসিসি) সংশ্লিষ্ট প্রকৌশলীরা জানান, স্বাভাবিক অবস্থার চেয়ে চার থেকে পাঁচ ফুট বেশি পানি বেড়েছে। ডিএসসিসির অতিরিক্ত প্রধান প্রকৌশলী মো. আসাদুজ্জামান কালের কণ্ঠকে বলেন, ‘গত কয়েক দিনে টানা বৃষ্টির ফলে লেকে পানি স্বাভাবিকের চেয়ে অনেক বেড়ে গেছে। এ লেকটিতে প্রাকৃতিক উপায়ে পানি সংরক্ষণ করা হয়ে থাকে। এখানে বাইরের পানি প্রবেশ ও ভেতরের পানি বাইরে পাম্প করার কোনো ব্যবস্থা নেই। তাই পানি শুকানো পর্যন্ত আমাদের অপেক্ষা করতে হবে।’
জানা যায়, সবুজ গাছগাছালি বেষ্টিত লেকটি এই মুহূর্তে পানিতে কানায় কানায় ভরে আছে। পানিতে অনেক ময়লা-আবর্জনা ভাসছে। বেশির ভাগ ওয়াকওয়ে পানিতে তলিয়ে গেছে। লেকের অংশে থাকা রবীন্দ্রসরোবরও ডুবে আছে। ধীরে ধীরে পানি কমতে থাকলেও ময়লা-আবর্জনা ছড়িয়ে ছিটিয়ে আছে। এর মধ্যে লেকে দর্শনার্থীর সংখ্যা একেবারে কমে গেছে। সেখানে থাকা রেস্টুরেন্টগুলোতে লোকজনের উপস্থিতি কম। সবচেয়ে বেশি বিপাকে পড়েছে লেকে যাওয়া প্রাতর্ভ্রমণকারীরা। গত কয়েক দিনের বৃষ্টি আর এখনো লেকটি জলমগ্ন হয়ে থাকায় ব্যবহার করা যাচ্ছে না। রবীন্দ্রসরোবর থেকে দক্ষিণ দিকে থাকা গণশৌচাগারের পাশে একটি বড় আকারের বটগাছ উপড়ে পড়ে গেছে। গাছের গোড়ায় পানি জমে থাকায় আরো কিছু গাছের ক্ষয়ক্ষতির আশঙ্কা করছে সংশ্লিষ্টরা।
লেকের দায়িত্বে থাকা ডিএসসিরি সহকারী প্রকৌশলী (জোন-১) সাইফুল ইসলাম জয় কালের কণ্ঠকে বলেন, ‘সাধারণত বৃষ্টির পানি বাইরে থেকে ধানমণ্ডি লেকে প্রবেশ করে না। কিন্তু গত কয়েক দিনের মাত্রাতিরিক্ত বৃষ্টির ফলে পানি উপচে গিয়ে (ওভারফ্লো) লেকে পড়েছে।’ তিনি বলেন, ‘এ লেকে পানি নিষ্কাশনের কোনো পাইপ বা পাম্পিং পদ্ধতি নেই। ওয়াকওয়ে ও রবীন্দ্রসরোবর থেকে পানি নামতে আরো দু-এক দিন সময় লাগবে। গাছের গোড়ায় পানি জমে থাকায় কিছুটা সমস্যা হতে পারে।’